Document ID: 32002R0637

Kommissionens forordning (EF) nr. 637/2002
af 12. april 2002
om omfordeling af de uudnyttede mængder af de kvantitative kontingenter, der var gældende i 2001 for visse varer med oprindelse i Folkerepublikken Kina
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 520/94 af 7. marts 1994 om fastlæggelse af en fællesskabsprocedure for forvaltning af kvantitative kontingenter(1), senest ændret ved forordning (EF) nr. 138/96(2), særlig artikel 2, stk. 5, og artikel 14 og 24, og
ud fra følgende betragtninger:
(1) Ved Rådets forordning (EF) nr. 519/94 af 7. marts 1994 om den fælles ordning for indførsel fra visse tredjelande og om ophævelse af forordning (EØF) nr. 1765/82, (EØF) nr. 1766/82 og (EØF) nr. 3420/83(3), senest ændret ved forordning (EF) nr. 1138/98(4), blev der indført kvantitative årskontingenter for visse varer med oprindelse i Folkerepublikken Kina, jf. bilag II til nævnte forordning. Bestemmelserne i forordning (EF) nr. 520/94 finder anvendelse på disse kontingenter.
(2) Kommissionen udstedte derefter forordning (EF) nr. 738/94(5) om generelle gennemførelsesbestemmelser til forordning (EF) nr. 520/94, senest ændret ved forordning (EF) nr. 983/96(6). Disse bestemmelser er gældende for forvaltningen af ovennævnte kontingenter, medmindre andet er fastsat i nærværende forordning.
(3) I overensstemmelse med artikel 20 i forordning (EF) nr. 520/94 har medlemsstaternes kompetente myndigheder meddelt Kommissionen de mængder fra kontingenterne for 2001, der er tildelt, men ikke udnyttet.
(4) Det har ikke været muligt at omfordele disse uudnyttede mængder i tide til, at de kunne anvendes inden udgangen af kontingentåret 2001.
(5) Efter gennemgang af de således meddelte oplysninger for hver af de pågældende varer forekommer det hensigtsmæssigt i 2002 at omfordele de uudnyttede mængder fra kontingentåret 2001 inden for de beløb, der er angivet i bilag I til nærværende forordning.
(6) De forskellige forvaltningsmetoder, der er omhandlet i forordning (EF) nr. 520/94, er analyseret, og det findes godtgjort, at det vil være hensigtsmæssigt at vælge den metode, hvor hensynet til de traditionelle handelsstrømme lægges til grund. Efter denne metode opdeles kontingenterne i to dele, én til de traditionelle importører og én til de øvrige ansøgere.
(7) Erfaringen viser, at denne metode er den mest hensigtsmæssige til at sikre handelstransaktionernes kontinuitet for de berørte fællesskabsimportører og undgå forstyrrelser i samhandelen.
(8) Det er formålstjenligt at opdele de i medfør af denne forordning omfordelte mængder på grundlag af de samme kriterier som dem, der blev anvendt ved fordelingen af kontingenterne for 2001, undtagen hvad angår fastlæggelsen af referenceperioden for traditionelle importører og indførelsen af nye kriterier til forhindring af multiple ansøgninger fra ikke-traditionelle importørers side.
(9) Den referenceperiode, der blev benyttet til omfordelingen af den del af de uudnyttede mængder, som var forbeholdt de traditionelle importører i den tidligere forordning om forvaltning af de pågældende kontingenter, bør ikke ajourføres. År 2000 var kendetegnet af visse fordrejninger, navnlig i form af mere end en fordobling af ansøgningerne fra en bestemt medlemsstat, hvilket resulterede i en væsentlig indskrænkning af de individuelle kontingenttildelinger til alle ikke-traditionelle importører i alle medlemsstaterne. 1998 og 1999 er således de seneste år, der er repræsentative for den normale udvikling i handelsstrømmene for de pågældende varer. De traditionelle importører skal derfor bevise, at de i løbet af 1998 eller 1999 har indført de varer med oprindelse i Kina, som er omfattet af de pågældende kontingenter.
(10) Det er blevet konstateret, at den usædvanlige stigning i ansøgningerne under den del af kontingentet, der var forbeholdt ikke-traditionelle importører, skyldtes multiple importtilladelsesansøgninger fra virksomheder, som faktisk ikke opererer som særskilte importører, men er oprettet som særskilte juridiske enheder alene med det formål at kunne indgive yderligere ansøgninger. Forordning (EF) nr. 520/94, særlig femte betragtning og artikel 5, kræver, at Kommissionen sikrer redelig adgang til kontingenterne, og at der udstedes importtilladelser for mængder af en vis økonomisk værdi. For at kunne omfordele det ikke-traditionelle kontingent efter disse principper bør de administrative procedurer ændres. Kommissionen finder det nødvendigt, at erhvervsdrivende, der indgiver ansøgning som ikke-traditionelle importører, og som er omfattet af definitionen af forbundne personer, jf. artikel 143 i Kommissionens forordning (EØF) nr. 2454/93(7), senest ændret ved forordning (EF) nr. 444/2002(8), kun må indgive en enkelt importtilladelsesansøgning for hver kontingentpost, der er forbeholdt ikke-traditionelle importører. For at udelukke ansøgninger i spekulationsøjemed vil det således være påkrævet på forhånd at fastlægge grænser for, hvor store mængder de ikke-traditionelle importører kan ansøge om.
(11) Der bør ske en forenkling af de formaliteter, der skal overholdes af traditionelle importører, som allerede har fået tildelt en importtilladelse under EU's 2002-kontingenter. De kompetente administrative myndigheder ligger allerede inde med den dokumentation, der er nødvendig for hver af de traditionelle importører, for så vidt angår importen i 1998 eller 1999. Importørerne behøver således blot at vedføje en kopi af deres foregående tilladelse, når de ansøger om en ny.
(12) Med hensyn til tildelingen af den del af kontingentet, der skal gå til de ikke-traditionelle importører, bør der træffes de nødvendige foranstaltninger til at skabe de bedste vilkår med henblik på en optimal udnyttelse af kontingenterne. I dette øjemed er det formålstjenligt at fastsætte, at denne del af mængderne fordeles i forhold til de mængder, hvorom der er ansøgt, på grundlag af en fælles samlet vurdering af de indsendte importtilladelsesansøgninger, idet denne del forbeholdes de importører, der kan bevise, at de har opnået en importtilladelse og har gjort brug af mindst 80 % af importtilladelsen for den pågældende vare i kontingentåret 2001. Det forekommer endvidere påkrævet at begrænse den mængde eller værdi, som en ikke-traditionel importør kan ansøge om.
(13) Med hensyn til tildelingen af kontingenterne bør det fastsættes, i hvilken periode de traditionelle importører og de øvrige importører kan indgive ansøgning om importtilladelser.
(14) Af hensyn til en optimal udnyttelse af kontingenterne bør ansøgninger om tilladelse til indførsel af fodtøj under kontingenter, der omfatter flere KN-koder, indeholde oplysning om, hvilke mængder der ansøges om for hver KN-kode.
(15) Medlemsstaterne informerer Kommissionen om de modtagne importtilladelsesansøgninger, jf. artikel 8 i forordning (EF) nr. 520/94. Oplysningerne om de traditionelle importørers tidligere import anføres i den enhed, der anvendes på det pågældende kontingent.
(16) I lyset af erfaringerne med forvaltningen af kontingenterne og for at lette importforvaltningsformaliteterne for de erhvervsdrivende samt under henvisning til, at de uudnyttede mængder kun kan overføres til det følgende år én gang, således at risikoen for en overdreven importkumulation begrænses, er det hensigtsmæssigt uden dermed at foregribe resultaterne af en yderligere analyse, som måtte vise sig nødvendig i fremtiden, at fastsætte udløbsdatoen for omfordelingsimporttilladelserne til den 31. december 2002.
(17) De i denne forordning fastsatte foranstaltninger er i overensstemmelse med udtalelse fra det udvalg for forvaltning af kontingenter, der er nedsat ved artikel 22 i forordning (EF) nr. 520/94 -
UDSTEDT FØLGENDE FORORDNING:
Artikel 1
Ved denne forordning fastsættes særlige bestemmelser for omfordeling i 2002 af de mængder af de i bilag II til forordning (EF) nr. 519/94 omhandlede kvantitative kontingenter, som ikke er blevet udnyttet i kontingentåret 2001.
De mængder, der ikke er blevet udnyttet i kontingentåret 2001, omfordeles inden for de mængder eller værdier, der er anført i bilag I til nærværende forordning.
Forordning (EF) nr. 738/94 finder anvendelse med forbehold af de særlige bestemmelser i nærværende forordning.
Artikel 2
1. De i artikel 1 omhandlede kvantitative kontingenter tildeles efter den metode baseret på hensynet til de traditionelle handelsstrømme, der er omhandlet i artikel 2, stk. 2, litra a), i forordning (EF) nr. 520/94.
2. Den del af hvert kvantitativt kontingent, der er forbeholdt henholdsvis de traditionelle importører og de øvrige importører, er anført i bilag II til denne forordning.
3. a) Tildelingen af den andel, der er forbeholdt de ikke-traditionelle importører, sker ved en forholdsmæssig fordeling på grundlag af de mængder, hvorom der er ansøgt, dog således at den enkelte importør højst kan få tildelt den mængde, der er anført i bilag III til nærværende forordning. Kun de importører, der kan dokumentere, at de har indført mindst 80 % af de mængder, for hvilke der er indrømmet en importtilladelse for den pågældende vare i medfør af Kommissionens forordning (EF) nr. 2339/2000(9), må indgive ansøgning om importtilladelse.
b) Erhvervsdrivende, der anses for at være forbundne personer som defineret i artikel 143 i forordning (EØF) nr. 2454/93, må kun indgive en enkelt ansøgning om importtilladelse for den del af kontingentet, der er forbeholdt ikke-traditionelle importører, hvad angår de varer, der er beskrevet i ansøgningen. Foruden den erklæring, der kræves i henhold til artikel 3, stk. 2, litra g), i forordning (EF) nr. 738/94, skal det fremgå af importtilladelsesansøgningen for det ikke-traditionelle kontingent, at ansøgeren ikke er forbundet med nogen anden erhvervsdrivende, der indgiver ansøgning vedrørende den pågældende ikke-traditionelle kontingentpost.
Artikel 3
Ansøgninger om importtilladelse indgives fra dagen efter den dato, hvor nærværende forordning offentliggøres i De Europæiske Fællesskabers Tidende, indtil den 13. maj 2002 kl. 15.00 (belgisk tid) ved indsendelse til de kompetente myndigheder, der er omhandlet i bilag IV til nærværende forordning.
Artikel 4
1. For så vidt angår deltagelse i fordelingen af de enkelte kontingenter, der er forbeholdt de traditionelle importører, anses en importør for at være traditionel importør, hvis han kan dokumentere, at han har indført varer i løbet af kalenderåret 1998 eller 1999.
2. Den dokumentation, der er omhandlet i artikel 7 i forordning (EF) nr. 520/94, skal vedrøre varer, som er overgået til fri omsætning i løbet af kalenderåret 1998 eller 1999 som angivet af importøren, som har oprindelse i Folkerepublikken Kina, og som er omfattet af det kontingent, som ansøgningen vedrører.
3. I stedet for den i artikel 7, første led, i forordning (EF) nr. 520/94 omhandlede dokumentation
- kan ansøgeren vedlægge sin ansøgning om importtilladelse dokumentationsmateriale fra de kompetente nationale myndigheder, hvori disse på grundlag af deres toldoplysninger bekræfter, at de pågældende varer er blevet indført i løbet af kalenderåret 1998 eller 1999 af ansøgeren selv eller eventuelt af en erhvervsdrivende, hvis virksomhed ansøgeren har overtaget
- kan ansøgeren, hvis han allerede er i besiddelse af en importtilladelse, som er udstedt for 2002 i henhold til Kommissionens forordning (EF) nr. 1995/2001(10), og som vedrører varer omfattet af ansøgningen om importtilladelse, vedlægge sin ansøgning en kopi af den foregående tilladelse. I så tilfælde skal det i ansøgningen anføres, hvor stor en samlet mængde indførslen af den pågældende vare har udgjort i referenceperioden.
Artikel 5
Medlemsstaterne giver senest den 27. maj 2002 kl. 10.00 (belgisk tid) Kommissionen meddelelse om, hvor mange ansøgninger om importtilladelser der er modtaget, hvor store mængder ansøgningerne i alt omfatter, og - for så vidt angår ansøgninger, der indsendes af traditionelle importører - hvor store mængder de har importeret i løbet af den referenceperiode, der er omhandlet i artikel 4, stk. 1, i nærværende forordning.
Artikel 6
Kommissionen fastlægger senest 20 dage efter at have modtaget samtlige oplysninger, der kræves i henhold til artikel 5, hvilke kvantitative kriterier der skal gælde for de kompetente nationale myndigheders behandling af ansøgninger fra importørerne.
Artikel 7
Importtilladelserne er gyldige indtil den 31. december 2002. Gyldigheden kan ikke forlænges.
Artikel 8
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. april 2002.

Labels: 3
1
18